На основу члана 20. став 1. тачка 2. Закона о локалној самоуправи („Службени гласник РС“ број 129/2007, 83/2014-др.закон, 101/2016-др.закон, 47/2018 и 111/2021-др.закон), члана 2. став 3. тачка 1. и 2. и члана 3. став 1. тачка 1.и 2. Закона о комуналним делатностима („Службени гласник РС“ број 88/2011, 104/2016 и 95/2018), члана 15. став 1. тачка 2. Статута Општине Топола („Службени гласник СО Топола“ број 2/2019) и члана 154 став 2. и 155. став 1. Пословника Скупштина општине Топола („Службени гласник СО Топола“ број 3/2019)

Скупштина општине Топола на седници одржаној дана \_\_\_\_.\_\_\_\_.2023 године, донела је

**O Д Л У К У**

**О ВОДОВОДУ И КАНАЛИЗАЦИЈИ**

I ОПШТЕ ОДРЕДБЕ

Члан 1

Овом одлуком се уређују услови и начин обављања делатности производње, пречишћавања и дистрибуције пијаће воде, одвођења, пречишћавања и испуштања отпадних вода, које су незаменљив услов живота и рада грађана и других субјеката на подручју општине Топола.

Делатности из става 1. овог члана су делатности од општег интереса.

Члан 2

Значење појединих израза употребљених у овој одлуци:

1. Производња, пречишћавање и дистрибуција пијаће воде је сакупљање, прерада, односно пречишћавање и испорука воде корисницима за пиће, личне хигијенске потребе, кување и сличне потребе, водоводoм мрежом до мерног инструмента потрошача;
2. Сирова вода (питка вода) је вода која се по својим хемијско-биолошким и другим својствима може прерађивати класичним (конвенционалним) технологијама у пијаћу воду;
3. Пијаћа вода (вода за пиће) је вода која се по својим хемијско-биолошким и другим својствима може користити за људску употребу и одржавање хигијене;
4. ПППВ (постројење за пречићавање питких вода) је систем који служи за захватање, производњу и пречишћавање сирове питке воде у пијаћу воду;
5. Водовод је систем за снабдевање људи водом, који обухвата цевовод, резервоаре, уређаје за контролу и праћење кретања воде, стања цевовода и других уређаја, уређаје за додатну дезинфекцију пијаће воде, као и људство које ради да одржавању и праћењу овог система у складу са прописима. Водовод не обухвата ПППВ;
6. Водоводни вод представља цевовод, који је део јавног водовода и служи за дистрибуцију воде за неодређени број корисника. На водоводни вод се конектују прикључне цеви за индивидуалне кориснике, које су такође део јавног водовода, а које се протежу до водомера;
7. Прикључак на водовод представља скуп инсталација које служе за водоснабдевање индивидуалних корисника преко водовода и обухвата прикључну цев од водоводног вода до водомера, водомерно склониште, водомер, а може обухватати и друге помоћне инсталације и опрему (вентили, регулатори притиска и сл);
8. Водомер је мерни инструмент протока воде;
9. Приватне водоводне инсталације су инсталације које се прикључују на водомер ради водоснабдевања индивидуалних корисника;
10. Одвођење, пречишћавање и испуштање атмасферских и отпадних вода је сакупљање и уклањање отпадних атмосферских и површинских вода са јавних површина канализацијом, односно каналима, дренажом или на други начин, њихово пречишћавање и испуштање из мреже, одржавање канализационе мреже, канала, сливника и других објеката за уклањање вода, чишћење септичких јама као и сакупљање отпадних вода стамбених и пословних објеката од прикључка на уличну мрежу и одвођење канализационом мрежом, пречишћавање и испуштање;
11. Канализација је систем који се састоји од цевовода, ревизионих и других шахтова, уређаја за контролу и праћење, колектора, као и људства које ради на одржавању и праћењу овог система, а служи за одвођење, односно каналисање и пречишћавање отпадних вода из стамбених и пословних објеката;
12. Канализациони вод представља сваку канализациону инсталацију до ревизионог шахта корисника;
13. ППОВ (постројење за пречишћавање отпадних вода) је систем који служи за прикупљање, третирање и испуштање и комуналних отпадних вода у складу са прописима;
14. Прикључак на канализацију представља скуп инсталација које служе за одвођење (каналисање) отпадних вода из објеката индивидуалних корисника у канализацију и обухвата ревизиони шахт у парцели корисника (први ревизиони шахт), цев која повезује ревизиони шахт са канализацијом (шахтом канализационог вода), а може обухватати и друге помоћне инсталације и опрему (нивелационе и ревизионе шахтове, цевне ревизије и слично);
15. Приватне канализационе инсталације су инсталације које се прикључују на ревизиони шахт у парцели корисника;
16. Корисник је физичко или правно лице које користи услугу водоснабдевања и одвођења отпадних вода.

II УСЛОВИ И НАЧИН ОБАВЉАЊА ДЕЛАТНОСТИ

Члан 3

Делатност производње,пречишћавања и дистрибуције воде, одвођења, пречишћавања и испуштања атмосферских и отпадних вода, као и друге послове у функцији обављања наведених делатности као што је надоградња и реконструкција објеката водоснабдевања и пречишћавања отпадних вода и друго, обавља Јавнокомунално стамбено предузеће „Топола“ из Тополе, Миливоја Петровића Блазнавца 6 (у даљем тескту: ЈКСП)које је оснивано од стране Скупштина општине Топола у складу са законом.

Члан 4

Поједине послове из члана 3. ове одлуке, који нису у функцији остваривања јединства техничко-технолошког система, ЈКСП може уступити другом предузећу или предузетнику путем јавног надметања, путем прикупљања понуда или непосредно погодбом,уз сагласност оснивача.

При уступању извођења радова другом предузећу или предузетнику, ЈКСПодређује време на које се закључује уговор, услове и начин раскида уговора пре истека времена на које се закључује и права и обавеза које из тога проистекну, као и друге услове.

Члан 5

Општина Топола је дужна да обезбеди организовано и трајно обављање и развој комуналних делатности из члана 1. ове одлуке а нарочито:

1. материјалне,техничке и друге услове за изградњу, одржавање и функционисање комуналних постројења,објеката,уређаја, инсталација и опреме за обезбеђивање техничког и технолошког јединства система;
2. опште услове трајне и континуирано обављање делатности;
3. потребан обим и квалитет комуналних услуга у зависности од потреба и материјалних могућности корисника услуга, материјалних могућности општине као и од могућности за развој комуналних делатности;
4. остваривање надзора и контроле у обављању комуналних делатности општина ће вршити преко надлежне инспецијске службе.

Члан 6

ЈКСП обавља делатности из члана 1ове одлуке и организује их на начин којим се обезбеђује:

1. трајност,односно континуитет у обављању делатности;
2. обим услуга којима се постиже потребан износ у задовољавању потреба корисника;
3. одговарајући квалитет услуга;
4. развој и унапређење квалитета услуга као и унапређење организације рада,ефикасности и других услова производње и пружања услуга;
5. ред првенства у пружању услуга у случају више силе у складу са овом одлуком;
6. мере заштите и обезбеђивања комуналних постројења,објеката,уређаја и инсталација;
7. сталну функционалну способност комуналних објеката,одржавање објеката постројења и опреме које користе службе за обављање делатности.

Члан 7

У циљу обезбеђивања услова из члана 6 ове Одлуке,ЈКСП предлаже општини Топола доношење краткорочних, средњорочних и вишегодишњих планова развоја изградње и реконструкције водоводних и канализационих објеката, у складу са урбанистичким плановима.

Члан 8

ЈКСП обавезно је да корисницима водовода у категорији домаћинстава обезбеди воду за пиће и санитарне потребе, према техничким могућностима водовода, док се све остале потребе дефинишу на основу захтева корисника, према условима које утврђује ЈКСП.

Није дозвољено коришћење пијаће воде за:

1. заливање биљака;

2. спирање спољашњих површина;

3. пуњење базена, цистерни и слично;

4. индустријске сврхе, уколико корисник није регистрован;

5. друге сврхе које су у супротности са штедњом и наменом пијаће воде.

Члан 9

За време несташице воде,а нарочито у периоду суше, ЈКСП може прописати мере за штедњу воде и израдити овирни план рестрикција, уз сагласност оснивача.

Приоритет за водоснабдевање у случају из става 1 је територија МЗ Топола Варош.

Члан 10

ЈКСП је дужно да, путем средстава јавног информисања или на други погодан начин (флајери, плакати...) обавести кориснике о планираним или очекиваним сметњама или прекидима у водоснабдевању, каналисању или пречишћавању отпадних вода, најкасније 24 сата пре очекиваних сметњи или прекида, односно у складу са вишим правним актом.

Уколико дође до поремећаја водоснабдевања услед више силе или других разлога који се нису могли предвидети, већих техничких сметњи и кварова на објектима водоснабдевања и водоводној мрежи,ЈКСП ће приступити рационализацији у водоснабдевању и без одлагања предузети мере на отклањању узрока сметњи у водоснабдевању.

У случају из става 2. овог члана ЈКСП дужно је да без одлагања путем средстава јавног информисања или на други начин обавести кориснике о поремећају у водоснабдевању и трајању истог.

Члан 11

У случајевима из члана 10. ове одлуке ЈКСПће предузети следеће мере:

1. привремено снабдевање корисника на други начин путем повезивања са водоводним системима других градова, путем цистерни за воду и др,уколико се поремећај у водоснабдевању не отклони у року од 48часова;
2. увести снабдевање водом само за санитарне потребе, уколико постоје могућности за то;
3. радно ангажовање запослених на отклањању узрока поремећаја,односно разлога због којих је дошло до прекида у водоснабдевању као и ангажовање трећих лица;
4. хитна поправка и замена инсталација и уређаја којима се обезбеђује испорука воде;
5. друге потребне мере.

Изузетно од става 1 овог члана, у случају рестрикција у водоснабдевању због суше, ЈКСП може обезбедити воду путем аутоцистерни или постављањем цистерни на прометне локације.

Уколико је проглашено ванредно стање услед поплава, суше или других околности, које су довеле или могу довести до прекида у водоснабдевању, ЈКСП је дужно да поступа по налозима Штаба за ванредне ситуације Општине Топола.

Члан 12

Вода мора одговарати санитарно-техничким прописима у погледу хемијске и биолошке исправности, осим воде за технолошке процесе и привредне делатности, за које није потребна хемијска и бактериолошка исправност у санитарно-техничких прописа (вода за хлађење, испирање техничких средстава и друго).

За исправност воде одговорно је ЈКСП, осим у случајевима загађења и коришћења инсталација за водоснабдевање из других извора (бунари, локални водоводи и сл), односно у свим случајевима када се одговорност ЈКСП може искључити због кривице или немара других лица.

О разлозима који могу утицати на исправност воде за пиће стара се комунална и санитарна инспекција.

Члан 13

Права и обавезеЈКСП у погледу средстава у државној својини остварују се у складу са прописима којима се уређује коришћење, управљање и располагање средствима у државној својини и услови својинских и организационих промена јавних предузећа која послују средствима у државној својини,као и актом о оснивању.

Промена власништва државног капитала у јавном комунално стамбеном предузећу може се вршити у складу са прописима којима се уређује правни положај јавних предузећа и прописима о условима,начину и поступку промене власништва државног капитала, односно јавне својине.

III ИЗГРАДЊА И РЕКОНСТРУКЦИЈА ВОДОВОДА И КАНАЛИЗАЦИЈЕ

Члан 14

Изградња и реконструкција водовода и канализације (у даљем тексту: ВИК) врши се у складу са законским прописима,актима општине Топола и ЈКСП.

Члан 15

Изградњи и реконструкцијиВиК може се приступити након израде инвестиционо техничке документације, као и прибављања потребних сагласности и одобрења у складу са законским прописима.

Од одредаба овог члана може се одступити у случају мањих интервенција и реконструкција, као и у случајевима када закон не захтева израду инвестиционо-техничке документације.

Члан 16

Инвестиционо техничка документација изградње и реконструкције ВИК чува се трајно.

Сваки нови објекат, као и прикључак на водоводну и канализациону мрежу морасе одмах уцртати.

ЈКСП је дужно да чува и редовно одржава ажурном мапу ВИК и прикључака на ВИК.

Члан 17

Радове на изградњи, одржавању, испитивању, приступу и реконструкцији ВИК, као и прикључцима индивидуалних корисника изводи искључиво ЈКСП, преко запослених или других лица које ангажује, а која испуњавају стручне и санитарне услове.

ЈКСП радове из става 1. овог члана може уступити другом предузећу, односно предузетнику у складу са законом и овом Одлуком.

ЈКСП има искључиво право коришћења на свим ВИК на територији општине Топола, уколико посебним правним актом није предвиђено другарчије.

Право коришћењаиз става 4. овог члана се не може искључити или ограничити.

Одредбе уговора о прикључењу или изградњи ВИК, закљученог са ЈКСП, а које су у супротности са одредбама ове одлуке, не производе правно дејство, без обзира када су ступиле на снагу.

Члан 18

Општина Топола обезбеђује средства и друге услове за изградњу, реконструкцију, одржавање и унапређивање ВИК, уколико за те намене нису предвиђена средства из других извора.

У финансирању изградње, реконструкције, одржавања и унапређивањаВИКмогу се користити средства ЈКСП и других предузећа, локалне самоуправе, Републике, грађанаи из других извора.

Уколико у изградњи и реконструкцији ВИК учествују грађани, сопственим средствима прикључивање нових корисника може се условити учешћем у накнади трошкова према стварним трошковима што Општина Топола регулише уговором.

Члан 19

Одржавање ВИК може бити редовно и ванредно.

Редовно одржавање се врши према приоритетима и програму, који ЈКСП подноси Општинском већу општине Топола до 15. јануара за текућу годину.

Ванредно одржавање представља поправку кварова, хаварија и спречавање настанка штете, које се не може предвидети.

Члан 20

Општинско веће општине Топола даје сагласност на програм из члана 19 до 31. јануара текуће године или даје смернице за измене програма са новим роком за предају и давање сагласности.

ЈКСП исказује процену врсте, количине и вредности радова на ванредном одржавању у оквиру програма из става 2 овог члана.

Средства за редовно и ванредно одржавање обезбеђује се из буџета локалне самоуправе.

ЈКСП доставља локалној самоуправи приближан износ вредности по програму из става 2 овог члана, у складу са прописима којима се регулише израда буџета ЈЛС.

Ради спровођења програма из става 2, ЈКСП и Општина Топола закључују уговор о извођењу радова, најкасније до 28. фебруара за текућу годину.

Уговор из става 7 сачињава се у складу са програмом и ценовником радова.

Ценовник радова из става 8 доноси ЈКСП, а усваја га Општинско веће општине Топола.

ЈКСП доставља Општинском већу општине Топола извештај о извршеним радовима у претходној години, најкасније до 15. јануара.

IV ПРИКЉУЧИВАЊЕ НА ВИК

Члан 21

Прикључивање на ВИК врши се у складу са вишим прописима и прописима, којима је регулисана обједињена процедура (CEOP).

Изузетно од става 1 овог члана, ЈКСП може издати решење о прикључењу за легалне објекте, уколико се прикључна веза израђује ван јавних површина и где не постоје друге јавне инсталације.

ЈКСП одређује услове за прикључивање објеката из става 2 овог члана.

Члан 22

Прикључивање на ВИК врши ЈКСП на најрационалнији начин, тако да водови (инсталације који не спадају у приватне) не пролазе кроз приватне поседе, чиме се омогућује једноставно и несметано искључивање и обављање радова, без угрожавања других корисника, инсталација и објеката.

Изузетно, уколико техничке могућности тако налажу може се одступити од одредаба става 1. овог члана, у најмањој могућој мери, уз сачињавање детаљног записника са образложењем који се сачињава у 4 примерка и доставља са предметом Скупштини општине, Одељењу за урбанизам, архиви ЈКСП и у списе.

У случају из става 2. овог члана корисник је обавезан да прибави сагласност лица преко чије непокретности мора да пролазе инсталације, односно у случају инсталација од ширег значаја ЈКСП.

Члан 23

Сваки објекат у урбанизованом делу општине Тополамора имати свој прикључак на водовод и канализацију.

Уколико постоје техничке могућности ЈКСП ће актом о техничким условима за прикључење утврдити да сваки стан у згради из става 2. овог члана добија посебан прикључак.

Нове стамбене зграде и други етажни објекти морају израдити посебне прикључке са посебним водомерима за сваки стан, односно посебни део. У случају промена структуре посебних делова, власник објекта је дужан да се обрати ЈКСП за добијање измењених техничких услова.

Прикључивање на ВИК посебних делова (са посебним власницима) врши се по катастарски спроведеном етажирању.

Власник - корисник свих водоводних прикључака за објекат је власник објекта, коме ће бити вршено и фактурисање по тарифи која зависи од намене делова објекта, уколико се објекат састоји од делова са посебним наменама, а за које су предвиђене различите тарифе према важећем ценовнику ЈКСП.

Уколико мешовити објекат нема посебне прикључке за посебне делове, кориснику ће бити испостављен јединствен рачун за потрошњу воде и других услуга заснованих на потрошњи воде (пречишћавање, каналисање отпадних вода и сл.) а на бази намене посебног дела, који има највишу тарифу.

Члан 24

Стамбени и пословни објекти који се налазе у делу насеља у коме је изграђена канализација морају се прикључити на канализацију у року од 6 месеци од дана пуштања у рад канализационих водова, односно од дана изградње објекта корисника.

Под изградњом објекта у смислу става 1. овог члана сматра се дан правоснажности решења о издавању употребне дозволе, односно од дана коришћења објекта (становање, обављање пословне делатности).

Уколико се не поступи у складу са ставом 1. овог члана, ЈКСПће извршити искључење објекта са водовода.

ЈКСП ће вршити фактурисање услуга каналисања и пречишћавања отпадних вода, као и других сличних услуга по протеку рока из става 1. овог члана, а према подацима и тарифама за корисника водоводног прикључка за објекту.

По извршеном прикључивању на канализацију корисници стамбених и пословних објеката дужни су да о свом трошку изврше чишћење и затварање септичких јама и сенгрупа.

Члан 25

Ради обезбеђивања услова за редовно одржавање,коришћење, контролу и изградњу комуналних објеката ЈКСП има право и обавезу да предузме потребне мере за заштиту комуналних објеката и комуналних делатности, одржавања и изградње укључујући и право преласка преко туђе непокретности.

У случају забране власника, односно корисника или у другим оправданим случајевима, право преласка преко туђе непокретности и услове обављања радова из става 1 овог члана утврђује решењем општински орган управе надлежан за комуналне делатности на захтев ЈКСП, као и ЈКСП самостално у хитним случајевима.

За спровођење права преласка преко туђе непокретности може се тражити асистенција МУП Србије.

Трошкове преласка преко туђе непокретности (прибављање сагласности,накнаду штете која настане извођењем радова) при изради ВИК прикључака сноси корисник.

Члан 26

Изградњу, реконструкцију и одржавање прикључака на ВИК до приватних инсталација корисника врши искључиво ЈКСП.

Приватне инсталације одржава корисник прикључка.

ЈКСП ће обуставити испоруку воде кориснику у случају да корисник не отклони квар на оштећеним приватним инсталацијама, у року који му остави ЈКСП, а ради спречавања нерационалне потрошње воде, угрожавања здравља људи, животне средине, спречавања ненадокнадиве штете или неисправности водомера.

Истицање воде услед неисправних приватних инсталација, коришћења приватних инсталација од стране трећих лица и слично, сматра се нерационалним коришћењем воде и потрошњом воде, те не може бити основ за умањивање количине утрошене воде и других услуга које се заснивају на потрошњи воде и повлачи примену мера предвиђених овом одлуком и другим важећим прописима.

У случају из става 4. овог члана корисник може остваривати друга права предвиђена законом, као што је остваривање права на суму осигурања, накнаду штете од лица која неовлашћено користе ВИК и слично.

Члан 27

Сваки водоводни прикључак мора имати свој водомер прописно баждарен.

Врсту и величину водомера одређује ЈКСП, а у складу са техничким могућностима и важећим прописима.

Корисници водовода дужни су да ЈКСП исплаћују посебну накнаду за редовно одржавање и замену водомера, а која се исказује на рачуну за комуналне услуге.

Трошкове набавке и де/монтаженеисправног водомера сноси корисник у случају оштећење услед ниских температура, физичких и хемијских дејстава, неисправности шахта или приватних инсталација, као и у другим случајевима у којима постоји кривица или немар корисника, односно трећих лица.

Члан 28

Водомер мора бити заштићен од загађења, ниских температура и других утицаја у посебном склоништу.

Склониште може бити:

1. водометних шахт који мора бити квадратног обликаунутрашње димензије 1 х 1 метра,дубине 1,2 метра са ливено-гвозденим поклопцем носивости до 15 KN, односно 150-250 KN за шахтове који се налазе ван регулационе линије, који штити од продора атмосферских падавина и других утицаја, изливања воде, загађивања и тако подешен да се водомер може несметано очитавати.
2. Водомерна ниша, која је заштићена од свих утицаја из става 1;
3. Термоизолациона кутија, која је заштићена од утицаја из става 1 и може бити опремљена грејачима.

Склониште мора да буде адекватних димензија, ради лаке замене водомера и других инсталација (венитли, регулатори притиска или протока и друго)

Канализациони шахт мора бити квадратног облика унутрашње димензије 1 х 1 метра са ливено-гвозденим поклопцем карактеристика као за водоводни шахт из става 1.овог члана

У случају постављања више од једног водомера у шахт димензије шахта из става 1. овог члана се увећавају за 0,2 х 0,2 метра за сваки следећи водомер.

Најмањи размак између водомера и врха шахта износи 0,8 метара.

Трошкове изградње и одржавања шахта сноси корисник.

Под одржавањем из става 5. овог члана подразумева се дезинфекција у року од 24 часа од настанка загађења у шахту (продор фекалија, атмосферских вода и сл.), конструкционо одржавање, уредно затварање, израдња дренаже у случају опасности од продора атмосферских и других вода и сл.

Водоводни шахт као и први ревизиони канализациони шахт,уколико је могуће поставља се на граници парцеле на коме је саграђен објекат корисника који се прикључује и парцеле на којој је постављена водоводни,односно канализациони вод што се утврђује техничким условима ЈКСП.

Члан 29

Корисник водомера дужан је да омогући несметано очитавање водомера запосленом ЈКСП.

Уколико запосленом из става 1. овог члана не буде омогућено очитавање водомера ЈКСП ће потрошену воду обрачунавати паушално према просечној потрошњи претходна три месеца уз позив кориснику да сметње отклони под претњом искључења са водовода.

Утрошена вода може се обрачунавати паушално,најдуже три месеца.

V ОДНОС ЈКСП СА КОРИСНИЦИМА

Члан 30

Однос ЈКСП са новим корисницима ће се заснивати на уговору који се закључује пре прикључења на ВИК, важећим прописима и овој одлуци.

На кориснике водовода који су засновали кориснички однос са ЈКСП пре ступања на снагу ове одлуке, без закључивања уговора о коришћењу ВИК, примењиваће се одредбе ове одлуке и других општих аката.

Коришћење канализације се заснива на закону, овој одлуци и другим важећим прописима.

У коришћењу ВИК корисника и заинтересовано лице може заступати пуномоћник, који је обавезан да приложи уредно и важеће пуномоћје оверено код належног јавног бележника.

Члан 31

У уговору о коришћењу ВИКприкључкауносе се одредбе које су од значаја за међусобне односе: начин одржавања и изградње инсталација, начин коришћења и плаћања воде, последице непоштовања уговорних одредаба, као и друге одредбе у складу са законом и овом одлуком, које су од значаја за уговорни однос.

Члан 32

ЈКСП је овлашћено да од корисника захтева испуњење уговора о коришћењу ВИК преко надлежног суда и поред свих других овлашћења, као и да предлаже одређивање привремених мера.

Члан 33

ЈКСП је дужно да обавештава кориснике о свим околностима које су од значаја за уговорни однос, као што је привремено обустављање водоснабдевања, замена мерних уређаја, промене ценовника и начина испоруке и слично.

Општина Топола ће посебним прописом одредити начин континураног изјашњавања (најмање једном годишње) корисника комуналних услуга које су предмет ове одлуке од стране ЈКСП.

Члан 34

Корисник је дужан да обавештава ЈКСП о свим свим променама и околностима које су од значаја за уговорни однос, као што је промена пребивалишта корисника, промена корисника, промена контаката, оштећења ВИК, доградње објеката који су прикључени на ВИК, а у року који не може бити дужи од 30 дана од дана настанка промене.

Уколико наступи околност из става 1. овог члана корисник је дужан да уз обавештење ЈКСП достави и потребну документацију – уговоро купопродаји, решење о наслеђивању, фотокопију личне карте и сл.

Члан 35

ЈКСП је дужно да корисницима водовода и канализације доставља уредно рачуне за извршене комуналне услуге најкасније до 10. у наредном месецу за претходни период.

Достава рачуна врши се личном предајом кориснику, прибијањем на врата, капију или остављањем у поштанском сандучету објекта за који је извршено прикључивање на ВИК или предајом пунолетним члановима или запосленима корисника.

Достава рачуна нема утицаја на постојање обавезе и рок доспећа истог на плаћање, као и рок за достављање рекламације на рачун.

Уколико корисник не заприми рачун за комуналне услуге до 15. у месецу или га изгуби, може исти преузети на webстаници[www.jksptopola.com](http://www.jksptopola.com)или[www.mojiracuni.com](http://www.mojiracuni.com)обратити се лично или путем електронске поште ЈКСП.

Члан 36

Уколико корисник не исплати највише 3 месечна рачуна за комуналне услуге, ЈКСП је дужно да кориснику достави опомену за плаћање.

Опомене предвиђене овом одлуком достављају се лично кориснику на адреси коју је пријавио ЈКСП, адреси места рада или објекта за који је извршено прикључење на ВИК.

Уколико лична достава није могућа, достављање се сматра извршеним:

1. слањем препорученом пошиљком на адресу корисника коју је пријавио ЈКСП, адресу места рада или објекта за који је извршено прикључење на ВИК;
2. предајом пунолетном члану домаћинства или запосленом корисника;
3. прибијањем на врата, капију или остављањем у поштанско сандуче корисника на адреси коју је пријавио ЈКСП или објекта за који је извршено прикључење на ВИК.

ЈКСП је дужно да доказ о достављању са потписом достављача, начину и датуму достављања опомене, као и саму опомену чува најмање 2 године од дана достављања.

За доставу рачуна, опомена, записника и обавештења предвиђених овом одлуком не примењују се одредбе закона о достављању управних аката и других писмена у управном поступку, обзиром да нису предмет управног поступка.

Члан 37

На рачун за комуналне услуге корисник може поднети писмену рекламацију најкасније до 20. у месецу за рачун за претходни месец.

Рекламација обавезно садржи име, презиме, адресу, корисничку шифру, потпис корисника и разлоге за рекламирање рачуна.

ЈКСП је дужно да обавести корисника о прихватању, одбијању или одбацивању рекламације у року од 3 месеца од дана пријема рекламације.

ЈКСП ће одбацити рекламацију уколико је неблаговремена, поднета од стране лица које није корисник или пуномоћник корисника, не садржи потребне податке, није у вези са коришћењем комуналних услуга или је нечитка и на други начин неразумљива.

На доставу обавештења из става 3. овог члана примењују се одредбе ове одлуке о достављању опомене.

Члан 38

Корисник је дужан да омогући редовно, уредно и безбедно очитавање водомера.

Под омогућавањем редовног очитавања сматра се доступност улаза у непокретност и пролаза до водоводног шахта, тачно уговореног датума и времена у месецу.

Под омогућавањем уредног очитавања сматра се доступност улаза у непокретност и пролаза до водоводног шахта од 10. до 25. у месецу, односно истовремено са доставом рачуна, према одлуци ЈКСП.

Под омогућавањем безбедног очитавања сматра се уклањање препрека, прекомерне буке, опасних животиња, хемијских и физичких опасности, непријатних мириса и друго од уласка у непокретност до мерног уређаја корисника.

Уколико се не уговори редовно очитавање, корисник је дужан да омогући уредно очитавање.

Под омогућавањем редовног и уредног очитавања сматра се и одржавање шахта и водомера у прописном и исправном стању.

Члан 39

Корисници могу са ЈКСП закључити уговор о самоочитавању.

ЈКСП може одбити закључивање уговора о самоочитавању са корисником које неуредно измирује обавезе на име извршених комуналних услуга, поседује неисправне инсталације или се на други начин може закључити да може доћи до проблема услед самоочитавања.

ЈКСП може одобрити попуст на цену комуналних услуга корисницима који уредно и савесно врше самоочитавање и друге уговорне обавезе према ЈКСП у висини највише до 10%.

ЈКСП проверава стање водомера код корисника са којима је закључен уговор о самоочитавању најмање једном у 6 месеци.

ЈКСП ће раскинути уговор о самоочитавању са корисником код кога се појави разлика већа од 10 m3 у две провере узастопно, као и у другим случајевима, сходно критеријумима за закључивање уговора наведеним у ставу 2. овог члана.

Корисник може једнострано раскинути уговор о самоочитавању и о томе писмено обавестити ЈКСП. Уговор се сматра раскинутим протеком од 30 дана од пријема писменог обавештења.

Члан 40

Испорука воде не може се ускратити кориснику (искључење са водоводне мреже), осим у случајевима и под условима утврђеним законом и овом одлуком.

Испорука воде може се ускратити кориснику у случају да:

1. самовласно, без одобрења ЈКСП користи воду и канализацију, односно користи је на недозвољен начин (без или преко неисправног мерног уређаја, изврши де/монтажу водомера без овлашћених радника ЈКСП, повреди пломбу на водомеру, измести шахт без сагласности ЈКСП и сл);
2. не исплати рачун за комуналне услуге у року од три месеца од дана доспећа;
3. не исплати накнаду за прикључење на водоводну или канализациону мрежу;
4. воду користи преко инсталација које не испуњавају услове у погледу техничке исправности, санитарне, заштите животне средине и друге прописане услове (непрописне димензије и материјал шахта, поклопца, цеви и сл);
5. користи воду за пословне просторије преко водоводног прикључка за домаћинство без сагласности ЈКСП;
6. нови фактички корисник не пријави ЈКСП промену статуса ВИК прикључка, нарочито у случајевима промене власништва или права коришћења на непокретности за коју служи ВИК прикључак (наслеђивање, купопродаја и друго) у року од 30 дана од дана промене (правоснажности акта, смрти претходног власника, ступања на снагу уговора);
7. водомер није присутпачан за очитавање – склониште водомера (шахт) је загађен, затрпан или из других разлога неприступачан (опасне животиње, прекомерна бука, непријатни мириси, забрана од стране лица која су се затекла на непокретности), водомер је запрљан или неисправан, а корисник не отклони ове недостатке у предвиђеном року;
8. корисник водовода се не придржава прописаних мера за штедњу воде или воду користи ненаменски и преко дозвољеног обима;
9. укључи дренажу објекта, воду од падавина и из олука у канализациону мрежу;
10. испушта отпадне воде у кишну канализацију;
11. испушта отровне или друге недозвољене материје у канализациону мрежу;
12. одбија да прими рачун за комуналне услуге;
13. користи воду из другог извора (бунар, локални водовод и сл.) преко истих инсталација преко којих користи и воду из водовода;
14. му је одобрење за изградњу правоснажно стављено ван снаге или објекат не одговара акту о техничким могућностима за прикључење (одступи се од пројекта, надоградња објекта, промена намене, запуштеност објекта и друго);
15. не изврши прикључивање на канализацију у складу са чланом 30. ове одлуке;
16. Самостално или без сагласности ЈКСП изврши изградњу прикључка на ВИК или прикључење на ВИК;
17. Својим инсталацијама или радњама омета друге кориснике у коришћењу водовода и канализације или угрожава животну средину;
18. у свим другим случајевима када уређаји, инсталације и објекти којима служе не испуњавају услове у погледу коришћења комуналних услуга.

У случајевима из тачака 8, 15 и 18, става 2. овог члана решење са налогом за искључење доноси комунална инспекција, док у осталим случајевима налог за искључење може донети ЈКСП самостално.

За вршење овлашћења из овог члана ЈКСП је овлашћено да врши прелаз преко непокретности корисника, уколико није могуће искључење на прикључној цеви ван непокретности корисника, у коју сврху може тражити асистенцију МУП Србије.

ЈКСП није дужно да изврши обуставу испоруке воде кориснику, уколико је отклањање недостатака стављено у надлежност суда или другог државног органа.

Члан 41

Јавно комунално стамбенопредузеће дужно је да утврди отклањање разлога за обуставу испоруке воде и кориснику настави испоруку воде у року од 2 дана од дана пријема писменог захтева.

Захтев из става 1. овог члана обавезно садржи: име и презиме, адресу и шифру корисника, контакт телефон и доказе о отклањању разлога за обуставу испоруке воде.

Трошкове искључења и поновног прикључивања на водоводну мрежу у целости сноси корисник, а према важећем ценовнику ЈКСП.

Уколико корисник не отклони разлоге за ускраћивање испоруке воде у року од три месеца од дана искључења са водовода, губи својство корисника.

Члан 42

У случајевима из члана 40, став 2, осим случајева из тачака 2, 8, 11, 12, 13, 16 и 17, ЈКСП је дужно да кориснику достави опомену у којој ће наложити отклањање недостатака или вршење потребних уплата, уз навођење уоченог стања и потребних мера, односно минималног износа који је корисника дужан да уплати, у року од 30 дана од дана доставе опомене.

Изузетно од одредбе става 1. овог члана, у оправданим случајевима, ЈКСП може кориснику одредити и краћи рок за отклањање недостатака, а посебно у случајевима угрожавања здравља људи, животне средине и ометања обављања комуналних делатности.

Након искључења корисника са водоводне мреже ЈКСП је дужно да кориснику достави записник о искључењу, према обрасцу који прописује ЈКСП.

Достављање записника о искључењу је врши предајом присутном пунолетном члану домаћинства или запосленом код корисника, а уколико исти одбије пријем запослени ЈКСП ће записник оставити или прибити на одговарајуће место, уз констатовање начина доставе и потпис.

Уколико овом одлуком није нешто друго предвиђено, на доставу опомене из става 1. и записника из става 5. овог члана примењују се одредбе ове одлуке о достављању опомене.

Члан 43

Корисник може о свом трошку, а по ценовнику ЈКСП, трајно или привремено отказати коришћење воде писменим отказом, који доставља ЈКСП.

Корисник воде може једнострано отказати коришћење воде достављањем писменог отказа најмање 30 дана пре планираног датума престанка коришћења.

О једностраном отказу коришћења воде, ЈКСП одлучује решењем, којим дефинише тачан датум за уклањање водомера и других инсталација, време привременог отказивања, као и друге услове (плаћање дуга, омогућавање прилаза и друго) и доставља један примерак кориснику.

Корисник не може отказати коришћење канализације.

Члан 44

У случају трајног отказивања коришћења воде, ЈКСП уклања све јавне инсталације у служби прикључка на водовод са непокрености корисника.

Уз писану сагласност корисника, ЈКСП може оставити део инсталација на непокретности корисника.

Приликом уклањања инсталација и водомера сачињава се детаљни запосник у који се уносе карактеристике уклоњених инсталација и стање водомера, као и друге назнаке.

Пожељно је да корисник присуствује уклањању инсталација и очитавању водомера, те потпише записник.

У случају трајног отказа, ЈКСП ће корисника ставити у пасивну евиденцију.

Члан 45

Када корисник привремено отказује коришћење воде, ЈКСП ће скинути водомер, очитати стање и сачинити записник.

Пожељно је да корисник присуствује скидању водомера и очитавању, те потпише записник.

Члан 46

ЈКСП ће трајно отказати коришћење воде кориснику (укидање водоводног прикључка), уколико:

1. престане неки од услова који је потребан за прикључење на водоводну мрежу, где спада и стављање ван снаге аката потребних за добијање водоводног прикључка;
2. рушења објеката или стављања ван снаге акта о употребној дозволи или одобрења за изградњу објекта за који је дозвољено прикључење на водоводну или канализациону мрежу;
3. се испуне услови из члана 40. ове одлуке;
4. наступи неки од случајева из члана 40, став 2. ове одлуке 2 пута у току 3 календарске године;
5. је прикључење извршено на незаконит начин, обмањивањем ЈКСП, прилагањем фалсификоване документације.
6. ЈКСП изда непрописне услове за прикључење, односно прими прикључак израђен супротно техничким условима и решењу о прикључењу, а исправка није могућа.

У случају из става 1, тачка 6. овог члана ЈКСП је дужно да кориснику изда нове услове за прикључење у року од 30 дана од дана искључења са водоводне мреже, односно дана отказа и кориснику накнади насталу штету.

Члан 47

Корисник услуге испуруке воде може да захтева да се испита исправност водомера, који очитава потрошњу његовог објекта.

Захтев се доставља ЈКСП у писаном облику.

По пријему захтева, ЈКСП доноси решење о ванредној контроли водомера, којим дефинише време замене водомера, техничке услове и доставља кориснику предрачун, ради покрића трошкова.

Након уплате по предрачуну, ЈКСП врши замену водомера у складу са решењем, те шаље водомер овлашћеној организацији.

Уколико налазом овлашћене организације буде утврђено да водомер није исправан, ЈКСП ће кориснику вратити износ уплаћен по предрачуну, а у супротном ЈКСП ће кориснику издати рачун и вратити водомер, за који је утврђено да је исправан.

Члан 48

Накнаде за комуналне услуге и друге накнаде везане за коришћење ВИК одређује ЈКСП својим ценовником.

На ценовник испоруке воде, каналисања и пречишћавања отпадних вода, накнаду за прикључно место, одржавање и замену водомера сагласност даје Скупштина општине Топола.

VI СРЕДСТВА ЗА РАД И РАЗВОЈ

Члан 49

Средства за рад и развој делатности предвиђених овом Одлуком обезбеђују се из прихода од утрошене воде и канализације, дела накнаде за уређење и коришћење грађевинског земљишта, буџета, самодоприноса и других извора у складу са Законом.

Члан 50

Елементи за утврђивање цена су:

* 1. врста,обим и квалитет услуга;
  2. вредност ангажованих средстава;
  3. обим и квалитет уложеног рада у обнављању услуга;
  4. висина материјалних трошкова у обављању услуга према стандардима и нормативима утрошене енергије,материјалних и других трошкова;
  5. висина накнаде за коришћење воде и накнаду за заштиту вода;
  6. други елементи утврђени важећим прописима.

Члан 51

Вода и канализација (каналисање, пречишћавање и сл.) плаћају се према утрошеној количини воде.

Индивидуални корисници воду и канализацију плаћају за утрошену количину утврђену очитавањем водомера,односно паушално, а према просечној потрошњи у претходном тромесечном периоду и то:

1. у месецима у којима се не врши очитавање водомера;
2. у случају уредно пријављеног квара на водомеру;
3. неприступачности водомера за очитавање, уколико корисник отклони разлоге неприступачности у року од 30 дана од дана достављања опомене;
4. ради оптимизације очитавања, према распореду ЈКСП;
5. у случају немогућности ЈКСП да изврши очитавање;
6. према посебној одлуци ЈКСП.

Члан 52

Очитавање водомера врше запослени ЈКСП или лица које ЈКСП овласти.

Очитавање водомера за предузећа, стамбене зграде и веће потрошаче врши се месечно.

Очитавање водомера за остале кориснике врши се према динамици коју утврдиЈКСПу складу са критеријумима за оптимизацију очитавања.

ЈКСП дужно је да на захтев корисника, очитавање водомера односно контролу очитавања изврши и ван рокова утврђених овим чланом у року од 3 дана од дана подношења захтева, а о трошку корисника, према званичном ценовнику ЈКСП.

VII ЕТАЖНИ ОБЈЕКТИ

Члан 53

Етажни објекти, који се прикључују или су већ прикључени на ВИКморају имати један централни водомер, без обзира на број и карактеристике посебних делова (етажа) и заједничких просторија.

Власници или управљачи етажних објеката су посебни корисници.

Нови етажни објекти, као и изграђени етажни објекти који имају техничке могућности, морају имати и посебне водомере за етаже. У овом случају централни водомер очитава потрошњу читавог објекта, а обрачун се врши одузимањем потрошње посебних водомера за етаже од потрошње читавог објекта (заједничке просторије, етаже без водомера и друго).

Под техничким могућностима се нарочито подразумева посебна доводна цев за сваку етажу почев од водоводног вода на који се прикључује, промера најмање ½“.

Уколико етажни објекат нема техничке могућности, етаже не могу имати посебне прикључке, а њихови власници или управници не могу бити посебни корисници.

Главни водомер (мерни инструмент) представља тачку раздвајања јавних и приватних инсталација, односно све инсталације након главног водомера представљају приватне инсталације, у складу са законом.

Члан 54

Стамбена зграда је етажни објекат на коју се примењују одредбе члана 50.

Стамбена зграда остварује права и обавезе као правно лице, у складу са законским и другим прописима.

Прописима стамбене заједнице уређује се расподела потрошње воде и задужења.

VIII КОРИШЋЕЊЕ ВОДЕ ЗА ЈАВНЕ ПОТРЕБЕ

Члан 55

За воду утрошену на гашење и спречавање пожара у оквиру хидрантске мреже не плаћа се накнада.

О потрошњу воде за сврхе из става 1. овог члана корисник је дужан да обавести ЈКСП одмах по коришћењу воде, а најкасније у року од 24 часа, уз обавезно прилагање потрвде надлежног органа МУП Србије.

Надлежни орган МУП Србије за противпожарну заштиту је обавезан да угради мерни уређај и евидентира свако коришћење воде.

Члан 56

Вода из хидранта може се користити на начин и поступку утврђеном законским прописима.

Вода која напаја хидрантску мрежу не мора да одговара карактеристикама воде за пиће.

Члан 57

Вода утрошена за комуналне потребе (прање улица, поливање јавних зелених и других површина, јавне чесме) плаћа се по ценовнику ЈКСП.

Члан 58

Изградња,искоришћавање и одржавање сеоских водовода који су у употреби у тренутку ступања на снагу ове одлуке, врше месне заједнице у складу са законом, прописима општине Топола и аналогном применом одредби ове одлуке.

Месна заједница може уговором уступити изградњу, искоришћавање и одржавање сеоских водовода привредном друштву које испуњава законом прописане услове.

IX НАДЗОР

Члан 59

Надзор над применом ове одлукеи над законитошћу рада ЈКСП врши општински орган управе надлежан за комуналне послове.

Послове инспекцијског надзора над применом Закона и ове Одлуке и над обављањем комуналних делатности,врши комунална инспекција.

У вршењу инспекцијског надзора комунална инспекција је овлашћена да:

1. контролише да ли се комуналне делатности обављају на начин утврђен законом и овом одлуком;

2. контролише стање комуналних објеката;

3. контролише да ли се комуналне услуге пружају у складу са утврђеним условима;

4. нареди извршавања утврђених обавеза и предузимања мера за отклањање недостатака;

5. изриче и наплаћује новчане казне за прекршаје утврђене овом одлуком;

6. предузима друге мере утврђене законом и овом одлуком.

X КАЗНЕНЕ МЕРЕ

Члан 60

Новчаном казном од 50.000,00 динара казниће се ЈКСП за прекршај:

1. ако се у регулисању потрошње воде не придржава начела прописаних чланом 6, 7 и 8. ове одлуке;
2. ако без одлагања не приступи отклањању узрока сметњи у водоснабдевању и не обавести кориснике (члан 10 и 11);
3. ако вода не одговара санитарно техничким прописима кривицом јавног комунално стамбеног предузећа (члан 12.);
4. ако изградњу и реконструкцију водоводних и канализационих објеката врши без израђене инвестиционо техничке документације (члан 15);
5. ако корисницима ускрати коришћење воде,изузев у случајевима утврђеним у члану 40;
6. ако врши изградњу и реконструкцију водоводних и канализационих објеката противно одредбама ове

одлуке.

За прекршај из става 1. овог члана казниће се и одговорно лице у ЈКСП новчаном казном од 10.000,00 динара.

Члан 61

Новчаном казном од 100.000,00 динара казниће се правно лице, а предузетник новчаном казном од 50.000,00 динара за прекршај:

1. користи воду са хидранта, осим за гашење и спречавање пожара;
2. ако се не придржава прописаних мера за штедњу воде (члан 8);
3. ако приступи извођењу радова на ВИК без сагласности ЈКСП;
4. ако се прикључи на ВИК без сагласности ЈКСП или противно одредбама ове одлуке;
5. ако укључи у канализациону мрежу дренажу зграде, воду из олука и воду из падавина;
6. ако не изврши чишћење и затварање септичке јаме и сенгрупа по прикључењу на канализацију (члан 24);
7. ако не отклони квар на приватним инсталацијама;
8. ако испушта или баца отпадне материјале или предмете у јавну канализацију коју могу оштетити канализационе уређаје и инсталације.

За прекршај из става 1 овог члана казниће се и одговорно лице у правном лицу, новчаном казном у износу од 10.000,00 динара.

Члан 62

Новчаном казном од 20.000,00 динара казниће се физичко лице за прекршај:

1. користи воду са хидранта, осим за гашење и спречавање пожара;
2. ако се не придржава прописаних мера за штедњу воде (члан 8);
3. ако приступи извођењу радова на ВИК без сагласности ЈКСП;
4. ако се прикључи на ВИК без сагласности ЈКСП или противно одредбама ове одлуке;
5. ако укључи у канализациону мрежу дренажу зграде, воду из олука и воду из падавина;
6. ако не изврши чишћење и затварање септичке јаме и сенгрупа по прикључењу на канализацију (члан 30);
7. ако не отклони квар на приватним инсталацијама;
8. ако испушта или баца отпадне материјале или предмете у јавну канализацију коју могу оштетити канализационе уређаје и инсталације, те пореметити процес пречишћавања отпадних вода.
9. ако неблаговремено доставља податке везане за обрачун комуналних услуга или су ти подаци нетачни, односно податке везане за друге чињенице битне за коришћење воде и канализације у етажном објекту;

Члан 63

У случају да се прикључивање објеката и коришћење ВИК врши противно одредбама ове одлуке кориснику ће се ускратити даље пружање комуналних услуга, aЈКСПће извршити обрачун накнаде комуналних услуга у троструком износу, унапред, за годину дана од дана сазнања да је учињен прекршај из чланова 58 и 59 ове Одлуке.

XI ПРЕЛАЗНЕ И ЗАВРШНЕ ОДРЕДБЕ

Члан 64

Изузетно од одредаба члана 19 ове одлуке, за календарску 2023. годину, рок за достављање програма одржавања водовода и канализације је 28.02.2023. године.

Изузетно од одредаба члана 20 ове одлуке, рок за давање сагласности на програм из члана 19 и закључивање уговора о извођењу радова за календарску 2023. годину је 31.03.2023. године.

Члан 65

ЈКСП својим правилником прописује техничке услове за изградњу, реконструкцију, одржавање и коришћење ВИК, доделу прикључака и других услова.

Члан 66

Даном ступања на снагу ове одлуке престаје да важи Одлука о водоводу и канализацији („Службени гласник СО Топола“ број 14/2012, 5/2014 и 5/2017)

Члан 67

Ова Одлука ступа на снагу осмог дана од дана објављивања у „Службеном гласнику СО Топола“

|  |
| --- |
| ПРЕДСЕДНИК  СО ТОПОЛА |
|  |
| Јасна Вуковић |

**ОБРАЗЛОЖЕЊЕ**

Правни основ за доношење ове Одлуке садржан је у члану 20. став 1. тачка 2. Закона о локалној самоуправи („Службени гласник РС“ број 129/2007, 83/2014-др.закон, 101/2016-др.закон, 47/2018 и 111/2021-др.закон), члану 2. став 3. тачка 1. и 2. и члану 3. став 1. тачка 1.и 2. Закона о комуналним делатностима („Службени гласник РС“ број 88/2011, 104/2016 и 95/2018), члану 15. став 1. тачка 2. Статута Општине Топола („Службени гласник СО Топола“ број 2/2019) и члану 154 став 2. и 155. став 1. Пословника Скупштина општине Топола („Службени гласник СО Топола“ број 3/2019).

Имајући у виду бројне измене законских и других прописа од 2012. године, када је донешена Одлука о водоводу канализацији, а нарочито Закона о комуналним делатностима, Закона о планирању и изградњи и Закона о прекршајима, неопходно је извршити измене постојеће одлуке.

Како је број измена и допуна велики, те би се изменама и допунама знатно отежало коришћење овог прописа, предлажемо доношење нове одлуке.

У односу на важећу Одлуку о водоводу и канализацијиизвршене су следеће измене и допуне:

1. Измењене су одредбе везане за водоснабдевање у сушном периоду, како би се уредило поступање у овом случају;
2. Унете су одредбе које омогућавају увођење „техничке“ воде за хидрантску мрежу и привреду;
3. Унете су одредбе које омогућавају одрживо редовно и ванредно одржавање ВИК, као и поступак за спровођење;
4. Брисане су и прилагођене одредбе везане за прикључивање на ВИК, а у складу са Законом о планирању и изградњи и подзаконским актима;
5. Унете су нове могућности за уградњу водомера, па су предвиђене нише и термоизолационе кутије;
6. Измењена је интернет адреса за проверу рачуна за комуналне услуге;
7. Измењене су одредбе везане за етажне објекте, у складу са Законом о становању и одржавању зграда;
8. Измењене су казнене одредбе у складу са Законом о прекршајима
9. Предвиђени су изузеци од одредаба чланова 19 и 20 за календарску 2023. годину.